Patkányokra lőtt Erzsébet királyné
Attól tartottak, német ejtőernyősök akarják majd elrabolni a királyi családot.
II. Erzsébet brit királynő édesanyja, a néhai Erzsébet brit királyné a második világháború idején a Buckingham-palota udvarában vett részt lőgyakorlaton, a fegyverhasználatot patkányokon gyakorolta – idézi a Múlt-kor.hu Margaret Rhodest, II. Erzsébet unokatestvérét.

A 89 éves hölgy elmondta, az anyakirályné attól félt, hogy egy német ejtőernyős különítmény szállja meg az uralkodói rezidenciát, saját és családja testi épsége védelmében pedig akár fegyverhez is nyúlt volna. A második világháborúban Rhodes egyébként – a későbbi II. Erzsébet és Margit mellett – a windsori kastélyban volt elszállásolva, ahol a király utasítása nyomán ugyanazok a korlátozások voltak érvényben, mint Nagy-Britannia többi részén.

VI. György és Erzsébet királyné (Wikipedia)

“Sok időt töltöttem a kastélyban, szerettem ott élni. A király és a királyné fantasztikusak voltak, úgy dolgoztak ott, mint a szolgák. Minden egyes nap az ország más és más pontját keresték fel, a hétvégét azonban a lányaikkal töltötték” – emlékezett vissza.
II. világháború